Karen J. Klint (S), 2014-04-11:
Tak for det.
Det er rigtigt, som Venstres ordfører pointerer, at i hvert fald dele af lovforslaget er en udmøntning af en satspuljeaftale.
og det er den del, der handler om netværksmøder, netværkssamråd med unge, der optræder på politiets ugeliste.
Jeg tror godt, vi kan få det begreb frem her i debatten i dag, det er der vist tid til.
Det er vigtigt, at det er før, man bliver dømt for noget, så bare man optræder på ugelisten, som politiet åbenbart sender hver uge til kommunerne, er det nok til, at kommunen har en forpligtelse til inden for 7 dage at indkalde til et netværkssamråd.
Om mødet så skal holdes på dag 7 eller 14 er noget andet, for det er jo lidt vigtigt, at der netop kommer en stemning om de nye møder her, sådan at den unge og forældrene eller andre i netværket har tid og mulighed for at deltage, for ellers bliver det med en begrænset personkreds, der så ikke kan hjælpe eller guide den unge ind på en bedre løbebane, end der måske er sandsynlighed for, når man optræder på ugelisten hos politiet.
Formålet er jo, at det skal være et supplement til de eksisterende møder, og det understreges også, at det er meget vigtigt, at det er et frivilligt møde netop for at holde fast i, at man skal forsøge at motivere den unge, men også den unges omgivelser, til at samarbejde med myndighederne.
Det er et samarbejde, som måske ikke helt opstår på de samme gode betingelser, hvis man får pålagt en handleplan eller bliver pålagt en visitation til et sted.
Så det er også for at give et nyt værktøj, der giver, inden en person for alvor er fanget af kriminalitet, et tilbud om at blive hjulpet og guidet, men også med en forpligtelse til at møde op og at samarbejde og få en mere og bedre indsigt i konsekvenserne af personens handlinger.
Derfor er det her netværk rigtig godt, synes jeg.
Det bygger ikke kun på, at det er forældrene og den unge, der skal have et indblik.
Men det lukker også op for, hvis den unge ikke har forældre eller ikke har det så godt med sine forældre, men har det godt med en anden netværksperson, at netværkspersonen også kan komme med.
Jeg tror, det er rigtig godt, man giver plads til, at der er en ekstra voksen i den unges liv, en voksen, som den unge er fortrolig med, og derfor bliver der en større chance for succes med at udvide de mange redskaber, der ellers er for at hjælpe de unge.
Så er der en gammel forglemmelse.
Jeg er jo en af dem, der kan magtbekendtgørelsen næsten udenad.
Det er måske lidt nørdet.
Jeg har fulgt den i rigtig mange år, så derfor blev jeg også lidt overrasket, da det her lovforslag kom, over, at der faktisk stadig væk i serviceloven er en hjemmel til at fiksere børn.
I mit hoved har det jo været totalt forbudt i rigtig, rigtig mange år.
Så er det også godt, at det nu bliver tydeliggjort, at hvis en ung er blevet anbragt på bestemte steder, men bliver 18 år under anbringelsens forløb, er man også beskyttet eller har de samme rettigheder i henhold til magtbekendtgørelsen både på personalesiden og på den unges side, uanset om det er før eller efter ens fødselsdag, når det er på samme sted.
Den sidste ændring, som Venstres ordfører også gjorde noget ud af i sin tale, er, at der ikke har været hjemmel til på de bosteder her at kunne gå ind og se, om den unge har noget med ind, som ikke hensigtsmæssigt, eller som er decideret ulovligt.
Så skulle man faktisk have en ransagning, eller der skulle i hvert fald være hjemmel til at lave en undersøgelse.
Jeg taler ikke om visitation af kroppen.
Det er en undersøgelse af person og værelse, og den hjemmel får vi nu.
Der er det jo rigtig godt, at vi har det samarbejde, at det er Ombudsmanden, der har gjort opmærksom på, at vi faktisk manglede noget her.
Så alt i alt er det et nyt værktøj, der bliver taget i brug, og så er det også en tydeliggørelse af serviceloven, så den bliver mere brugbar.
Og så får vi også afskaffet en gammel regel, som i praksis har været afskaffet, men som ikke juridisk har været afskaffet.
Så vi støtter naturligvis lovforslaget.